留題齊州舜泉
作者：歐陽修
朝代：宋

paragraphs: 岸有時而爲谷，海有時而爲田，虞舜已歿三千年。
耕田浚井雖鄙事，至今遺迹存依然。
歷山之下有寒泉，向此號泣于旻天。
無情草木亦改色，山川慘淡生雲煙。
一朝垂衣正南面，臯夔稷契來聯翩。
功高德大被萬世，今人過此猶留連。
齊州太守政之暇，鑿渠開沼疏清漣。
遊車擊轂惟恐後，眾卉亂發如爭先。
豈徒邦人知樂此，行客亦爲留征軒。